A) INDICTIO CAPITULI GENERALIS ad diem 14 mensis maii anni Domini 1623. Nos, frater Nicolaus Boucherat, abbas Cistercii, s. th. d., christianissimi regis in supremo Burgundiae senatu consiliarius, totius Ordinis Cisterciensis caput ac superior generalis, eiusdemque Capituli generalis plenaria fungentes auctoritate, universis Reverendis ac nobis in Christo charissimis abbatibus monasteriorum praefati Ordinis nostri ubicumque constitutorum, salutem in Domino sempiternam. Etsi ab eo primum tempore quo ad huius dignitatis, in qua sumus constituti, apicem fuimus promoti, illud nobis in primis sumus semper ac praecipue fuit curae, ut ad monasticam disciplinam iis in monasteriis in quibus remissa videbatur, restituendam, et in quibus vigebat, conservandam, omne quod potuimus sollicitudinis nostrae studium prout officii nostri ratio exigebat, iugiter impenderemus. Nunc tamen eo propensiori ad idem ducimur desideriis, quo sacer Ordo noster ad pristinum observantiae statum passim assurgere ac felicioribus in dies, divino affluente auxilio, proficere conspicitur incrementis. Hinc est quod res tanti momenti omnino perficere, integramque reformationem in dicto Ordine nostro inducere cupientibus, strictiora quam ea quae a superioribus Capitulis nostris generalibus emanarunt decreta, ad Dei gloriam, animarum nobis commissarum salutem, ac lucidiorem totius Ordinis splendorem, condenda nobis ac stabilienda videntur. Sed cum talis reformatio nullum praefati Ordinis monasteriorum sit exceptura, et paribus legibus omnes devinciri debeant, ut qui sub eodem instituto Deo militant, ipsi humero uno iisdemque ritibus et observantiis inserviant, omnium vestrum consiliis et suffragiis opus est, ut ad felicem exitum perducatur. Nos igitur primum nostrum generale Capitulum ad diem decimam quartam mensis maii (quartam scilicet dominicam post Pascha Resurrectionis Dominicae, in quae *Cantate* ad introitum missae legitur) proxime sequentis anni 1623, in hac primaria Ordinis domo, ubi ordinarie ab initio celebrari consuevit, convocandum et indicendum esse duximus, prout tenore praesentium convocamus et indicimus, districte mandantes vobis omnibus et singulis in virtute salutaris obedientiae et sub poenis et censuris Ordinis in statutis nostris comprehensis, ut ad dictam diem 14 proxime sequentis mensis maii huc conveniatis, statum monasteriorum vestrorum fideliter relaturi, deque regulari observantia retinenda restituendave, de pace inter discordantes reformanda et stabilienda, de interiori devotione cum ea quae exterius relucet penitus amplexanda, necnon de tuendis Ordinis libertatibus, privilegiis ac immunitatibus tractaturi. In eos enim qui absque certa et probata infirmitatis causa a dicto Capitulo generali, quod absit, remanserint, velut adversus inobedientes iuxta Capitulorum praecedentium diffinitiones et maiorum nostrorum statuta, sine ulla personarum acceptione, animadversuros nos denuntiamus. Ac ne quis ignorantiae praetextu in tam celebri congregatione absit, serio iniungimus universis nostris Rdis provinciarum vicariis, ut praesentes indictionis et convocationis litteras singulis suae commissionis aliisque vicinis abbatibus per se vel per certos et proprios nuntios legitime significent, suarumque significationum fidem ab eisdem Rdis abbatibus seu eorum prioribus et officiariis recipiant, nobis postmodum exhibendam. Utque in singulis utriusque sexus monasteriis sibi commissis tempore Capituli praedicti solitas pro eo missas celebrari mandent. Volumus ut praesentium transumptis [transsumptis] ab aliquo Rrum primorum coabbatum vel vicariorum nostrorum subscriptis et sigillatis ac etiam significatis eadem fides qua et praesentibus adhibeatur. Datum Cistercii sub nostro manuali signo et contrasigillo, necnon secretarii nostri subscriptione die 20 mensis augusti anno 1622. Signatum erat : fr. Nicolaus abbas Cisterciensis generalis. Locus sigilli.Edmundus Guillier a secretis. B) ORDINATIO CAPITULI GENERALIS anno Domini 1623 die 15 mensis maii et sequentibus, apud Cistercium celebrati. *Diffinitores* : Rmus D. N. **Cisterciensis**, s. th. d., R. de Salem, R. de Benifasano R. de Villario in Brabantia, R. de Iardineto, monasteriorum abbates. Adm. de **Firmitate** s. th. d., R. de Septem fontibus, R. de Lucella, R. de Petris, R. de Alba ripa, monasteriorum abbates. Adm. de **Pontigniaco**, R. de Dublino, R. de Pietate Rameru, R. de Strata, R. de Tribus regibus, monasteriorum abbates. Adm. de **Claravalle**, R. de Alna, R. de Camberone, R. de Laude, R. de Charmeya, R. de Altaripa in Helvetia, monasteriorum abbates. Adm. de **Morimundo**, R. de Veteri campo, R. de Claroloco, R. de Eberbach, R. de Clarofonte, monasteriorum abbates. *Confessarii* : R. de Sancto Sulpitio, R. de Columba, monasteriorum abbates. *Magistri caerimoniarum* : Adm. R. de Claravalle, prior et cantor Cistercii.  *Auditores computationum* : Rmus D. N., RR. quatuor primarii abbates, cum cellerario Cistercii, et quos voluerit advocare. *Examinatores contractuum* : R. de Valle S. Lamberti, prior de Bolbona, prior de Persenia. *Notarii capituli* : de Monte S. Mariae, R. de Charitate ad Lesinas, monasteriorum abbates. *Promotores causarum* : R. de Castellione, prior de Berdusio. *Receptores excusationum* : R. de Bitania, R. de Fulcardimonte. *Notarii ad pedes* : Edmundus Guillier prior de Mouchiaco, Rmi N. a secretis, fr. Nicolaus de la Berchere. *Portarii diffinitorii* : coadiutor de Claravalle, coadiutor de Fristorff. * * * ORATIONES 1.  Pro SS. D. N. Domino Gregorio… *etc.* 2.  Praeterea pro serenissimo… Ferdinando… necnon pro christianissimo… Ludovico XIII, pro invict. Philippo IV Hispaniarum rege… *etc.* 3.  Similiter et pro Rmo D. Tristando … *etc.* 4.  Insuper pro burgensibus … *etc.* 5.  Pro pace etiam … *etc.* 6.  Postremo pro felicis … *etc.* DIFFINITIO DE ANTIQUO DEBITO 7.  Nos, frater Nicolaus Boucherat, *etc. ut in annis praecedentibus*. * * * 8.  Antequam autem ad diffinitiones sequentes veniretur, Rmus N. Cisterciensis, habita publica doctissima et eloquentissima oratione in Capitulo Cistercii, non minus eloquentem et doctam ad patres Diffinitores habuit in Diffinitorio, cum iuramento secreti et fidelitatis in manibus ipsius a praefatis Diffinitoribus et notariis Capituli. Postea lectum *Breve* Apostolicum privilegia Ordinis nostri confirmans a Summo Pontifice Gregorio XV, sub data Romae die 3 mensis februarii anni 1623 emanatum, et ordinatum ut registraretur. GREGORIUS PAPA XV ad futuram rei memoriam. Iniuncta nobis apostolici muneris ratio postulat, ut sacrarum religionum in militanti Ecclesia suaves Domino fructus assidue praestantium paternam curam gerentes, privilegia, gratias et indulta illis a Summis Pontificibus praedecessoribus nostris, et Apostolica Sede concessa, quo validius perpetuo subsistant, Apostolicae confirmationis robore libenter communicamus. Cum itaque, sicut dilectus filius procurator generalis Ordinis Cisterciensis nomine dilecti filii Nicolai Boucherat dicti Ordinis abbatis generalis, Nobis nuper exponi fecit, diversa privilegia, gratias et indulta a diversis romanis Pontificibus praedecessoribus dicto Ordini concessa et successive ab illis, praesertim vero a f. r. Gregorio Papa XIII, similiter praedecessore nostro, confirmata fuerint ; dictusque procurator plurimum cupiat privilegia, gratias et indulta huiusmodi pro maiori eorum utilitate et subsistentia etiam nostrae confirmationis robore communiri, Nobis propterea dilecti Nicolai abbatis generalis nomine humiliter supplicari fecit, ut super praemissis opportune providere de benignitate Apostolica dignaremur. Nos igitur procuratorem praefatum specialibus favoribus et gratiis prosequi volentes, ipsiusque et singulares dicti Ordinis personas a quibusvis excommunicationis, suspensionis et interdicti, aliisque ecclesiasticis sententiis, censuris et poenis a iure vel ab homine quavis occasione latis, si quibus quomodolibet innodatae existant, ad effectum dumtaxat praesentium consequendum, harum serie absolventes et absolutas fore censentes, huiusmodi supplicationibus inclinati omnia et singula privilegia, gratias et indulta, per quoscumque romanos Pontifices praedecessores nostros praedicto Ordini concessa, dummodo sint in usu et non sint revocata, neque sub aliquibus revocationibus comprehensa, sacrisque canonibus et Concilii Tridentini decretis ac romanorum Pontificum praedecessorum nostrorum, et nostris constitutionibus non adversentur, Apostolica auctoritate tenore praesentium perpetuo approbamus et confirmamus, illisque inviolabilis Apostolicae firmitatis robur adiicimus, decernentes praesentes litteras validas, firmas, et efficaces existere et fore, dictoque Ordini in omnibus et per omnia plenissime suffragari ac irritum ac inane, si secus super his a quoquam quavis auctoritate, scienter vel ignoranter, contigerit attentari, non obstantibus constitutionibus et ordinationibus Apostolicis ceterisque contrariis quibuscumque. Datum Romae apud Sanctum Petrum sub annulo Piscatoris die 3 mensis februarii 1623, Pontificatus nostri anno secundo. Signatum : card. S. Suzannae. DIFFINITIONES GENERALES 9.  Praesens Capitulum generale certam, constantem et duraturam Ordinis huius reformationem stabilire volens, monasticam disciplinam ubi exciderit restituendo, ubi vigerit conservando, omnibus aliis praeter eas, quae ex Deo sunt, considerationibus postpositis, sequentes diffinitiones secundum evangelicae et apostolicae doctrinae, sanctorumque canonum et generalium Conciliorum, praecipue S. Tridentini decreta, et sanctorum patrum traditiones, et nostrum *regulare institutum,* Apostolica auctoritate confirmatum, denique iuxta privilegia a Sancta Sede ipsi Ordini concessa, condidit, quas suo in Curia romana procuratori aut ipsius substituto mandat, ante SS. D. N. Papae pedes profundissima cum humilitate apponere ac supplicare, quatinus eas, ut felicem sortiantur effectum, Sua Sanctitas de Apostolica benignitate roborare dignetur, vel, si ita videbitur, easdem mutare, minuere aut augere, seu penitus cessare velit ; quod cum promptissima eiusdem Ordinis patrum et professorum obedientia et debita cum submissione suscipiatur et acceptabitur. 10.  *De Paupertate.* Ac primum, quoad paupertatem evangelicam, quam profitemur, prohibetur omnibus et quibuscumque utriusque sexus regularibus praedicti Ordinis personis, ne in pessimum et damnabile proprietatis vitium incidant. Cum enim per paupertatis votum voluntatem possidendi quaecumque bona mobilia et immobilia cuiuslibet qualitatis existant, et quoquo modo acquisita fuerint, plane abdicaverimus, si missa manu ad aratrum retro respexerimus, divinae Maiestatis iram nostra transgressione procul dubio provocabimus. 11.  Omnes igitur tam praelati quam subditi caveant a tali vitio, neque ulli superiori etiam Ordinis capiti ullo pacto liceat quovis quaesito praetextu et colore bonorum stabilium usum, usum fructum et administrationem in commendam, ne quidem depositi aut custodiae nomine cuiquam particulari Ordinis monacho concedere. 12.  Eorum vero quae ad necessitatem concedentur mobilium, nullus quidquam possideat ut proprium, neque ut proprio utatur, sed quaecumque suis usibus deputata erunt, ad arbitrium superioris, quandocumque placuerit, amovenda sciat et reputet, ita ut omni temporis momento ad praeceptum vel nutum eiusdem ea resignare paratus sit. 13.  Ac ne ullum ex hac ordinatione damnum oriatur, communitati dabunt operam, cavebuntque singuli, ne libri, vestes et quaecumque alia supellex pro eorum necessitate ipsis concessa fuerit, eorum incuria depereat. Quod si hoc neglexerint, gravissimae superiorum animadversioni subiaceant. 14.  Et quia nonnulli ex parentum, consanguineorum aut amicorum donationibus annuas et perpetuas pensiones pecuniarias percipiunt, prioresque claustrales duplici pensione seu praebenda alicubi potiuntur, sicut et doctores theologi honorariis quibusdam stipendiis, necnon officiales aliqui praecipue sacristae, emolumentis aliquibus pecuniariis et stabilium bonorum usufructu ratione officiorum suorum gaudere solent, statuitur ut quidquid ex dictis pensionibus, praebendis, honorariis et dictorum officiorum emolumentis proveniat, in posterum communi conventus utilitati cedat, neque ullus privatus ex supradictis aliquid iuris in ea sibi attribuere unquam praesumat. 15.  Ipsi quoque religiosi, qui ad collegia et seminaria Ordinis, tam erecta quam in posterum, favente Domino, erigenda, mittentur, nihil penes se habeant pecuniarum, sed hae per oeconomos dictorum collegiorum iuxta necessitatem exigentiam ex superiorum ordinatione distribuendae recipientur, ita ut nulli e scolaribus etiam graduatis in eisdem studiorum causa degentibus ullas pecunias apud se qualibet praetensa ratione asservare concedatur. 16.  Abbates denique penes quos spiritualis et temporalis administratio est, adeo nihil suum existiment, et omnium reddituum, fructuum et proventuum per suos officiarios rationes et computationes, ut moris est in Ordine nostro, quotannis exacte et accurate reddi curent patribus visitatoribus in suis visitationibus exhibendis. Ipsi quoque quatuor primi abbates Rmo D. Cistercii in visitatione monasteriorum suorum generales suas computationes, sicut et illis ipsis Cistercium, matrem suam iuxta *Chartae charitatis* praescriptum annuatim visitantibus, proprias similiter repraesentare tenebuntur. Atque ut omnis proprietatis occasio de medio tollatur, ipsumque vitium radicitus extirpetur, nihil infirmis, nihil sanis, quod necessarium erit, denegetur, sed singulis prout cuique opus erit, ea qua decet religiosa charitate necessaria subsministrentur [subministrentur]. 17.  *De Castitate.* — Castitatem angelicae puritatis aemulam et donum Dei praetiosissimum ita omnes custodire conabuntur, ut nihil sibi contrarium neque in corpore neque in mente admittant. Quapropter si quis, quod absit, superior aut subditus in turpissimum incontinentiae flagitium incidisse convictus fuerit, iuxta diffinitiones a Capitulis generalibus pluries repetitas punietur, ut ceteri exemplo formidine perculsi flagitiose vivendi modum devitent, et alii virtutis amore ducti, piorum scandalum, Ordinis vituperium, maximeque Deo offensam metuentes, immundas ac detestandas carnis spurcitias frenis spiritualibus coerceant. Superiorum autem erit, ubi pravas suorum propensiones perspectas habuerint, eas ad petram quae Christus est, allidere, et cibi et potus substractione [subtractione] aliisque macerationibus refrenare. 18.  *De Obedientia.* — Qui seipsos Deo per obedientiae votum manciparunt, omni tempore promissi sui meminisse debent, ne unquam superiorum suorum, qui Christi vices gerunt, mandatis aut nutibus sint refractarii. Pareant igitur omnes humiliter suis abbatibus, prioribus, vicariis et eorum deputatis seu eorum substitutis, non attendentes personarum earumdem, si quae sint, imperfectiones, nec curiose discutientes mandata vel causas eorumdem, sed statim et sine mora ea suscipiant, nisi, quod Deus avertat, aliquid contra ipsius Maiestatem et Sanctae Ecclesiae praecepta ipsis iubeatur. Praedictorum autem votorum essentialium infractores, inobedientiae scilicet, paupertatis et castitatis, aut eorum cuiuslibet, pro circumstantiis et qualitatibus personarum, necnon gravitatem delictorum per poenas a Capitulis nostris generalibus statutas puniantur. 19.  *De Novitiatibus.* — Quia nisi super firmas bases fundatum fuerit spirituale aedificium, corruere illud necessarium est, ita recipiantur, educentur et ad professionem initiantur novitii, ut circa aetatem conditionem, scientiam, vitam et mores, ceterasque qualitates in ipsis requisitas, nihil sacris canonibus aut Concilio Tridentino, Summorumque Pontificum decretis ac instituto nostro regulari penitus adversetur, neque aliter nec alio modo a quovis superiore quod susceptionem habitus, probationem et professionis emissionem, sub poena nullitatis actus et gravissima in ipsum superiorem aliter admittentem animadversione, recipiantur. Educentur autem secundum ritus Ordinis nostri, et ita doceantur ut parentum, amicorum, curarum saecularium, divitiarum, voluptatum, ambitionis, honorum, sui denique ipsius propriaeque voluntatis perfectam abnegationem amplectantur, virtutibus omnibus, praecipue vero humilitatis, patientiae, charitatis, devotionis et perseverantiae, quam corona manet immarcessibilis, informentur, atque ut in vita spirituali facilius et felicius exerceantur, exemploque et aemulatione sancta, cum in maiori numero erunt sese invicem provocent, designabitur unum in singulis provinciis monasterium, ad quod novitios eiusdem provinciae educandos et informandos omnes illius superiores transmittere tenebuntur. 20.  Facultatem autem eiusmodi monasteria pro novitiatibus in provinciis Galliae designandi praesens Capitulum generale Rmo D. abbati Cistercii capiti Ordinis, ac Rdis de Firmitate, de Pontigniaco, de Claravalle et Morimundo abbatibus concessit. 21.  Monasteria denique in quibus erunt huiusmodi novitiatus, sicuti cetera vicario suo provinciali subiacebunt. 22.  *De Provinciarum vicariatibus.* — Cum constet multa Galliae nostri Ordinis monasteria ob nimiam a suis abbatiis matribus distantiam annuae et necessariae visitationis seu inspectionis bono subsidioque aliquoties hactenus destituta remansisse, ac gravissima praesertim in spirituali statu damna propterea incurrisse, expectatosque regularis observantiae fructus minime protulisse, praesenti Capitulo generali imperatam a SS. D. N. Papa et a christianissimo Galliarum rege, omnibusque piis et bonis desideratam reformationem instituere cupienti, visum est omnia illa Galliae monasteria per provincias seu provinciarum vicariatus a Rmo D. N. Cisterciensi Ordinis capite et Rdis quatuor abbatibus ante eorum ab ipso recessum distingui, distribui et limitari oportere, quod eisdem committitur et reverenter mandatur, in quibus provinciis singuli vicarii pii zelum Ordinis habentes, verbo et exemplo seu opere potentes et ipso generali Capitulo sedente, seu ipso Rmo et supradictis quatuor eius auctoritate et hoc ipsis mandata seu demandata cuniunctim [coniunctim] et communiter instituentur, et quamprimum destinabuntur, atque in eisdem utriusque sexus seu provinciae monasteriis illius nomine et vice a quo monasterium quodlibet visitandum dependere dignoscetur, ipsam reformationem reponent, visitationesque annuatim et quoties opus erit exercebunt, in quibus regulam Beati Legislatoris nostri Benedicti iuxta Ordinis nostri diffinitiones praesentis generalis Capituli et aliorum praecedentium decreta necnon sacri oecumenici Concilii Tridentini canones, privilegiaque nobis a romanis Pontificibus olim concessa, ab omnibus eorumdem monasteriorum utriusque sexus personis regularibus realiter et efficaciter divina opitulante gratia, faciant observari. 23.  In quibus suis visitationibus priores claustrales, si quos indignos et incapaces, seu nimium remissos, et, quod absit, culpabiles invenerint, tales sine conniventia aut personarum acceptione destituent et amovebunt, aliosque probae vitae et integrae famae ferventesque Ordinis et regularis observantiae zelatores illius et dictis Rmo D. et quatuor primis vice et consilio, de cuius linea monasterium erit, in amoti locum subrogabunt. Ac ne quae difficultas huius sanctae reformationis opus et bonum remoretur, si quae, quod Deus avertat, in huiusmodi amotionibus acciderit, ab iisdem provinciarum vicariis ad immediatum patrem et gradatim ad Rmum D. N. seu generale Capitulum, si tunc istud celebrari contigerit, appellabitur. Porro ipsorum vicariorum potestas et administratio a Capitulo praesenti usque ad proxime sequens dumtaxat durabit, nec erunt ad nutum amovibiles. Intra quod tempus si a Rmo D. N. aut aliquo ex quatuor primis, vel a generali commissario illis in provinciis visitantibus suo vicariatu abuti forte comperientur, ab iisdem usque ad sequens Capitulum suspendi poterunt non deponi. Sed si forte ipsum generale Capitulum recurrente suo anno et termino, celebrari non poterit, eorum amotio vel continuatio sicut et correctio, exigentibus fortasse demeritis, ad ipsum Rmum D. et dictos quatuor primos abbates pertinebit, qui coniunctim Capituli generalis nomine super praedictis continuatione seu amotione, et ubi opus erit, correctione, quod iustum et opportunum videbitur, ordinabunt et disponent. 24.  Et quia ad audientiam praesentis Capituli generalis pervenit praefatum Rmum D. abbatem Cistercii erectioni cuiusdam congregationis monasteriorum ex filiatione abbatiae Claraevallis existentibus subscripsisse et ad hunc effectum consensum suum dedisse, idem Capitulum hanc praetensam congregationem, quae ad divisionem, segregationem, schisma et separationem redolet, nullis legitimis modis fieri posse censuit, ac (salva quam debet dicto Rmo D. Cisterciensi reverentia) quidquid ab ipso circa hoc negotium actum est, sustulit, cassavit, annullavit et irritavit, tollit, cassat, annullat et irritat, ac viribus et affectu vacuum esse declaravit et declarat, protestando de vitio nullitatis et de iniuria si quid a quoquam contra hoc decretum attentabitur, ac districte mandando generalibus Ordinis procuratoribus, eorumque substitutis, tam in Curia romana quam in Gallia, ut contra hanc novitatem, quae est in evidentem perniciem et certissimum Ordinis detrimentum, ac contra leges gallicas, sacrorum canonum et bullarum Summorum Pontificum, maximeque contra sacri Concilii Tridentini decreta, necnon privilegia nostra, strenue ac generose intercedant, et sese opponant, atque ad opportuna quaelibet tribunalia pro iure Ordinis conservando recurrant. 25.  *De Disciplina regulari et monastica in genere.* — Etiam si multa Ordinis nostri monasteria hostilium et intestinorum bellorum, aliarumque calamitatum iniuriis diruta et ad summam indigentiam redacta, ea omnia quae per Capitula nostra generalia pro perfecta disciplinae nostrae monasticae observantia sancita fuere, vix pro paucitate monachorum inhabitantium exacte et accurate, quod optandum esset, custodiri queunt ; omnibus tamen et singulis eorumdem utriusque sexus personis praesens generale Capitulum praecipit et mandat, quatinus ad perfectiorem regulae et statutorum nostrorum executionem et praxim, tam retributionis aeternae intuitu et spe quam Dei amore, totis viribus progrediantur et aspirent. In maioribus vero monasteriis, quae iustum monachorum numerum alere possunt, quaeque per Dei gratiam in viridi observantia perseverant, illa in eis nullatenus relaxetur, imo professi illorum ad eminentiora virtutum culmina certatim tendant et anhelent, charismata meliora summo fervore spiritus indesinenter aemulando. 26.  Perpetuam porro a carnibus abstinentiam qui iam amplexi sunt, et in posterum servare proponunt et promittunt, deinceps exacte retineant, quamdiu illa charitati ac maiori Ordinis et monasteriorum quidem bono et utilitati non adversabitur. 27.  Omnes in communi dormitorio, praeter necessarios officiales, singulis noctibus iuxta praeceptum regulae, modeste et composite iaceant et dormiant. 28.  Vestimentis quibuscumque ac indusiis nullus omnino nisi laneis utatur, praeter eos, qui propter aliquas infirmitates aut causas rationabiles a superioribus studiose et accurate examinandas legitime dispensati fuerint ab omnibus, ut nullus quidquam circa hoc innovare aut alterius materiae, formae aut coloris habitum gerere, quam illius qui in Cistercio et quatuor primis eius filiabus geritur, praesumat, sub poenis et censuris in bulla f. r. Innocentii Papae VIII super hoc edita contentis. 29.  Quod attinet ad cetera quae sunt de divino officio, de missarum celebratione, de defunctorum suffragiis, de processionibus sive supplicationibus ordinariis et extraordinariis, de confessione et casibus reservatis, de frequenti communione, de meditatione, de mentali oratione, aliisque exercitiis spiritualibus, de ecclesiae ornamentis, paramentis, et sacristia, de capitularibus proclamationibus, mortificationibus et correctionibus, de claustro, de silentio, de oratorio, de refectorio, infirmitoriis et hospitum susceptione, de eleemosinis generalibus et quotidianis, de officialibus monasteriorum tam spiritualibus quam temporalibus, de syndicis, visitatoribus et commissariis, de fratribus conversis, de apostatis et fugitivis, de collegiis et seminariis, de monialibus et monialium confessariis, deque aliis Ordinis nostri ritibus, ceremoniis et observantiis ; illa secundum laudabiles nostras consuetudines, ubi vigent, conserventur. Ubi autem intermissa sunt, quamprimum pro virili excitentur, ita ut a Summorum Pontificum et Conciliorum, maximeque a sacri Concilii Tridentini decretis in ullo unquam discedatur. 30.  Denique ne inanes sint et absque effectu praesentes diffinitiones, reverenter committitur Rmo D. Cisterciensi Ordinis capiti et primis quatuor abbatibus seu commissariis generalibus, vicariis provincialibus, aliisque omnibus Ordinis nostri superioribus sub divini iudicii attestatione praecipitur, ut unusquisque eorum illas accurate a subditis suis observari faciat. 31.  Praeter suprascriptas diffinitiones, Capitulum generale sequentes etiam stabilivit : *solis abbatibus* et prioribus conventualibus, praelatis, uti licebit quadrato pileo discooperto. Doctores autem Parisienses et qui eorum privilegiis gaudent, utentur cooperto sicuti et priores Cistercii et quatuor primarum filiarum. Reliqui vero religiosi cuiuscumque dignitatis existent, pileum quadratum gerere non praesumant. 32.  Qui suae conditionis immemores, neglectis diffinitionibus nostris et Summorum Pontificum bullis, ad saecularia tribunalia recurrent gravissimis poenis a superioribus puniantur. 33.  Visitatoribus et vicariis liceat religiosos nostros a monasterio in monasterium Ordinis transferre, dum in graves culpas incidunt, aut aliis sunt scandalo vel pacem publicam suis actibus perturbant. 34.  Nullo modo liceat religiosis nostris, qui in urbibus aliquorum negotiorum causa, cum superiorum permissu, degunt, publicis auctoritate privata interesse processionibus ; abbatibus tamen honoris causa id Capitulum generale concedit. 35.  Nulli priorum claustralium deinceps per notabile tempus abesse liceat a monasteriis quibus praesunt ; alioquin suo officio priventur. 36.  Serventur antiqua decreta quibus statuitur non amplius esse recipiendos in Ordine qui ter apostataverint. 37.  Forma professionis conversorum et conversarum Ordinis retinenda est ut antiquitus. 38.  Tonsura seu rasura per totum Ordinem erit uniformis. 39.  Promotores nominabuntur a Rmo D. Cistercii aliquot diebus antequam celebretur Capitulum generale, ut convenienti tempore Cistercium sese conferant, negotiorum Ordinis causa. 40.  Vicarii non possunt quidquam in praeiudicium vel contra auctoritatem patrum immediatorum. 41.  Scolasticis in collegio Bernarditarum Parisiis degentibus conceditur, ut privatis diebus divinum officium absque notis et cantu ab eis persolvatur. Diebus autem festivis more solito. 42.  Cum ad propagandam in Ordine nostro doctrinam, ut in vinea Domini religiosi nostri utiliores esse possint, praecedentia Capitula generalia frequenter de collegiis et seminariis instituendis et erigendis diffinitiones condiderint, quam etiam f. r. Paulus Papa V litteris apostolicis in forma *Brevis* sub data Romae apud Sanctam Mariam Maiorem sub annulo Piscatoris die 15 februarii anno 1618, Pontificatus sui 13, laudavit. Idcirco Rmus N. Cicterciensis [Cisterciensis] seminarium seu collegium Ordinis nostri in urbe Dola, Bisuntinensis dioecesis, laudabiliter erexerit et stabilierit, e cuius felici ingressu tam litterae curiae Parlamenti quam magistratuum dictae urbis Dolae Capitulo generali scriptae non minus felicem progressum promittunt, Capitulum generale praefati seminarii seu collegii nostri in urbe Dola erectionem a praefato Rmo D. N. Cisterciensi suis patentibus sub data … factam et stabilitam ad Dei Omnipotentis gloriam et ad perpetua tempora duraturam approbavit et confirmavit, approbat et confirmat in plenaria Ordinis potestate. 43.  Quoniam felicis memoriae Albertus archidux Austriae concesserat dicto seminario fructus et redditus unius anni omnium beneficiorum Ordinis vacantium per obitum in utilitatem et commodum dicti collegii, et nunc arte et industria plurimorum per viam coadiutoriae praedicti edicti emolumentis saepe privetur idem seminarium, Capitulum praecipit ne in posterum impediatur in perceptione et fruitione fructuum concessorum per dicti serenissimi principis edictum. 44.  Etiam si praecedentia Capitula generalia *Breviariorum* ac *Missalium* Ordinis nostri corrigendorum non parvam curam gesserint, et ad hunc effectum diversas pluries personas, quae ea emendarent nominarint ac deputarint, tamen cum erroribus adhuc aliquibus et minus convenientibus versiculis seu responsoriis deformari videantur, Capitulum generale committit adm R. D. abbati de Claravalle, quatinus tam dicta *Breviaria* quam *Missalia* corrigat atque emendet, et ad meliorem statum redigat, ita tamen ut eorum essentialia remaneant, in plenaria Ordinis potestate. 45.  Cum nulli esse dubio debeat sanctum patrem nostrum Stephanum olim Cistercii abbatem miraculis et vitae sanctitate claruisse, quo fit ut Ecclesia romana in *Martyrologio* laudabiliter ipsius meminerit, mandat Capitulum ut per totum Ordinem ipsius festum in posterum cum XII lectionibus celebretur, eiusque officium adm R. D. abbatis Claraevallensis diligentia in *Breviario* nostro inseratur. 46.  Cum priores conventuales in Ecclesia et Ordine nostro sint praelati habentes in suos monachos et monasteria parem quam abbates auctoritatem et iurisdictionem tam spiritualem quam temporalem, praesens generale Capitulum, audito promotore, praefatis prioribus conventualibus praelatos eos esse declarans, locum immediate post abbates assignat et ordinat, ita ut quaslibet alias regulares Ordinis personas cuiuscumque tituli, gradus, officii, qualitatis aut dignitatis, sola dempta abbatiali, existant, tam in choro quam extra ubique ipso suo iure ubi debeant praecedere, excepto tamen quod in Cistercio, Firmitate, Pontigniaco, Claravalle et Morimundo dictorum locorum priores non praecederent, in septis dumtaxat praefatorum respective monasteriorum. 47.  Cum pro parte prioris et conventus prioratus Sancti Lazari, in suburbio oppidi de Firmitate Milonis noviter erecti permissione ultimi Capituli generalis humiliter supplicatum fuerit, ut in originem et filiationem Rmi D. N. Cistercii et illius domus adscribatur, praesens Capitulum generale dictos priorem et conventum et prioratum Sancti Lazari in filiationem Cistercii directam recipit, et in perpetuum eum manere in ea vult, in plenaria Ordinis potestate. 48.  Cum per praecedens Capitulum anni 1618 commissum fuerit adm R. D. abbati Claraevallensi, ut quaedam Ordinis maximi momenti privilegia, praecipue quod decimarum de terris nostris toti Ordini a Summis Pontificibus olim concessa exemptionem et non solutionem attinet, pro monasteriis Galliae a rege christianissimo confirmari peteret, et arresta super huiusmodi negotio necessaria sumptibus Ordinis obtineret, dictusque adm R. D. de Claravalle diligentissime et fidelissime huic commissioni vacaverit et invigilaverit, eamque excutioni [executioni] demandarit, Capitulum generale tam ut sumptibus a dicto D. de Claravalle circa supradictum negotium factis, qui ad summam 3552 librarum ascendunt, ut per praesens Capitulum generale taxati sunt, quam ut aliis eodem in negotio a syndico Ordinis factis ac in posterum pro Ordinis bono et emolumento faciendis subveniat, taxavit omnia utriusque sexus in Gallia existentia monasteria ad solvendum simul summam 6826 librarum turonen., ita ut unumquodque monasterium iuxta taxam sibi impositam solvat. Mandans propterea omnibus vicariis et commissariis ad istarum pecuniarum collectionem a Rmo D. Cistercii deputandis, quatinus ipsis deputatis intentionem et voluntatem Capituli generalis cum omnimoda ipsius auctoritate quamprimum sequantur. Abbatibus vero, abbatissis, prioribus, priorissis, cellerariis et aliis praedictorum monasteriorum officialibus, ne hanc solutionem remorentur, sed promptissime exsequantur ea qua debet reverentia obediant, ita tamen ut eorum monasteriorum, quae in commendam habentur, priores et monachi taxae suae solutionem ab abbatibus commendatariis secundum privilegia nostra repetere et restitui sibi curent, eosque ad id modis debitis compellant, implorato etiam, si opus fuerit, brachii saecularis auxilio. COMMISSIONES 49.  Rmus D. N. comitatum Burgundiae et Belgium visitandum suscepit. 50.  R. abbas de Firmitate Biturigiam, provinciam Turonensem, Andegavensem, Cenomanniam [Cenomaniam], Britanniam, Normanniam et Alverniam. 51.  R. abbas de Pontigniaco Lugdunensem, Delphinensem, Provinciae, Linguae occitanae, universae Hispaniae, Vasconiae et Burdegalensem provincias. 52.  R. abbas de Claravalle Pictaviensem, Xantonensem, Franciae, utriusque Marchiae, Campaniae et Picardiae provincias, cum potestate substituendi. 53.  R. abbas de Morimundo universam Germaniam, Lotharingiam, Poloniam et provincias adiacentes. 54.  Item, ordinatur a Capitulo generali, ut quatuor primi abbates Cistercium visitent, et Rmus D. Cisterciensis monasteria quatuor primorum abbatum, cum assistantia duorum ex ipsis sibi bene visorum. VICARII ET SYNDICI PROVINCIARUM 55.  *In Parlamento Parisiensi* : R. abbas de Septem fontibus procurator generalis in universa Gallia. 56.  *Tholosae.* Vicarius : Magister noster Garrice. Promotor : Mr. N. Monsegut. 57.  *Burdegalae.* Vicarius : Mr. noster Monsegut. Promotor : Sarramea. 58.  *In utraque Marchia et Biturigia.* Vicarius : R. D. de Petris. Promotor : prior de Bono loco. 59.  *In Alvernia, Vellayo et Foresto.* Vicarius : R. abbas de Septem fontibus. 60.  *In Delphinatu.* Vicarius : R. abbas de Leoncello. Promotor : prior de Bonavalle. 61.  *In provincia Provinciae.* Vicarius : prior de Thoroneto. Promotor : prior de Sinaqua. 62.  *In utraque Pictavia.* Vicarius : R. abbas de Columba. Promotor : R. abbas de Stella. 63.  *In Britannia.* Vicarius : R. abbas de Villanova. Promotor : prior de Begario. 64.  *In Carnotensi, Blesensi, Auchanensi, Turonensi et Andegavensi provinciis, ac etiam in monasteriis de Trappa et de Clairetz.* Vicarius : R. abbas de Strata. Promotor : prior de Bella brancha. 65.  *In Cenomania.* Vicarius : Magister noster de Persenia. Promotor : etiam prior de Bella brancha. 66.  *In Normannia.* Vicarius : prior de Voto. Promotor : prior de Fonte Danielis. 67.  *In Picardia et Bellovacensi.* Vicarius : R. abbas de Loco Dei. Promotor : prior de Ursicampo, qui etiam assessor vicarii propter infirmitates. 68.  *In Campania.* R. abbas de Pietate. 69.  *Veromandia.* Promotor : prior de Fusniaco. 70.  *In Burgundia.* Promotor : procurator Cistercii. 71.  *In comitatu Burgundiae.* Vicarius : R. abbas de Bythania. Promotor : R. abbas de Clarofonte. 72.  *In Luxemburgo et Virduno et Trevirensi.* Vicarius : R. abbas de Aureavalle. 73.  *In ducatu Sabaudiae.* Vicarius : R. abbas de Stamedio. Promotor : R. abbas de Bonomonte. 74.  *In Pedemontio et universa Italia.* Vicarius visitator et commissarius : R. abbas de Charitate ad Lesinas, cum potestate visitandi congregationem Lombardiae et Tusciae in plenaria Ordinis potestate. 75.  *In superiore Germania et Helvetia.* Vicarius : R. abbas Salemitanus. 76.  *In Polonia.* Vicarius : R. abbas de Oliva. 77.  *In Bohemia.* Vicarius : R. abbas de Aula regia. 78.  *In Silesia.* Vicarius : R. abbas Lubensis. 79.  *In Austria.* Vicarius : R. abbas de Sancta Cruce. 80.  *In Styria.* Vicarius : R. abbas Rhunensis. 81.  *In Bavaria.* Vicarius : R. abbas de Alderspach. 82.  *In Franconia.* Vicarius : R. abbas Ebracensis. 83.  *In inferiori Germania, Westphalia et usque ad Tractum Rheni.* Vicarius : R. abbas de Veteri campo. 84.  *In regno Navarrae.* Vicarius : R. abbas de Oliva. 85.  *In Hibernia.* Vicarius : R. abbas Dublinensis. 86.  *In Belgio.* Vicarius : R. abbas de Camberone. Promotor : R. abbas de Laude. 87.  *Generalis procurator totius Ordinis in Curia romana* : R. abbas de Charitate ad Lesinas. * * * 88.  Ego infrascriptus Rmi D. abbatis Cisterciensis secretarius fidem facio praesens diffinitionum Capituli generalis transumptum [transsumptum] suo originali collatum concordare. Actum Divione die 26 iulii anno Dominni [Domini] 1623. Sic signatum : fr. Guillier. * * * 89.  Nos, frater Nicolaus Boucherat, abbas Cistercii, ceterique Diffinitores, … *etc.* Quoniam miserante Deo, sub potentissimi et augustissimi Caesaris armis, catholicae religionis hostes in Germania, Bohemia, Moravia, aliisque provinciis ceciderunt, in quibus Ordinis nostri non pauca sita sunt utriusque sexus monasteria, quae, dum licuit regularem disciplinam laudabiliter servavere ; Capitulum generale committit et mandat Reverendis abbatibus Salemitano, Lucellensi, Ebracensi, Caesariensi, Alderspacensi, Rhunensi, quatinus apud sacram Caesaream Maiestatem, aliosque quos oportuerit catholicos principes, debitis cum humilitate, reverentia, fidelitate ac diligentia, pro praefatorum monasteriorum restitutione instent. Datum, *etc.* 